Решение на Общия съд от 8 ноември 2023 г. — Зайцев и Bremino-Grupp/Cъвет
(Съединени дела T-563/21 и T-564/21)1
(Обща външна политика и политика на сигурност — Ограничителни мерки, взети с оглед на положението в Беларус — Замразяване на средства — Ограничения за достъп до територията на държавите членки — Включване на имената на жалбоподателите в списъците на засегнатите лица, образувания и органи — Задължение за мотивиране — Право на защита — Грешка в преценката — Пропорционалност)
Език на производството: немски
Страни
Жалбоподател по дело T-563/21: Александър Зайцев (Минск, Беларус) (представител: A. Shmagin, avocat)
Жалбоподател по дело T-564/21: Bremino-Grupp TAA (Минск) (представител: A. Shmagin, avocat)
Ответник: Съвет на Европейския съюз (представители: J. Haunold и B. Driessen)
Предмет
С жалбите си, подадени на основание член 263 ДФЕС, жалбоподателите искат да се отменят Решение за изпълнение (ОВППС) 2021/1002 на Съвета от 21 юни 2021 година за прилагане на Решение 2012/642/ОВППС относно ограничителните мерки с оглед на положението в Беларус (ОВ L 219 I, 2021 г., стр. 70) и Регламент за изпълнение (ЕС) 2021/997 на Съвета от 21 юни 2021 година за прилагане на член 8а, параграф 1 от Регламент (ЕО) № 765/2006 относно ограничителни мерки по отношение на Беларус (ОВ L 219 I, 2021 г., стр. 73) в частта, в която тези актове засягат жалбоподателите
Диспозитив
Отхвърля жалбите по дела T-563/21 и T-564/21.
Осъжда г-н Александър Зайцев и Bremino-Grupp TAA да заплатят съдебните разноски.
____________
1     ОВ C 490, 6.12.2021 г.